প্রাক্তন সাংসদ শমীক লাহিড়ীকে দক্ষিণ ২৪ পরগনায় দলের জেলা সম্পাদক করতে আগ্রহী আলিমুদ্দিন। সিপিএম সূত্রের খবর, তিনি অবশ্য ওই দায়িত্ব নিতে রাজি নন।
বর্তমানে দক্ষিণ ২৪ পরগনায় সিপিএমের জেলা সম্পাদক সুজন চক্রবর্তী। যাদবপুরের এই বিধায়ক বিধানসভায় বামফ্রন্টের পরিষদীয় দলের নেতা। সুজন আবার সিপিএমের রাজ্য সম্পাদকমণ্ডলীর সদস্য। ফলে বিধানসভার কাজে ব্যস্ত থাকতে হয় তাঁকে। সেই কারণে জেলায় সর্বক্ষণ সময় দেওয়া সুজনের পক্ষে সম্ভব নয়। তাই তাঁর জায়গায় শমীককেই পছন্দ সিপিএমের রাজ্য সম্পাদকমণ্ডলীর অধিকাংশ সদস্যের।
শমীক অবশ্য জানিয়েছেন, তাঁকে জেলা সম্পাদক করা নিয়ে দলে আলোচনা হয়েছে বলে তাঁর জানা নেই। ডায়মন্ড হারবারের এই প্রাক্তন সাংসদের কথায়, ‘‘এই বিষয়ে আমার সঙ্গে কারও কোনও আলোচনা হয়নি। এখন গ্রামে গ্রামে আমরা আক্রান্ত। হয় অস্ত্র দেখিয়ে, না-হয় অর্থের প্রলোভন দেখিয়ে আমাদের নিয়ন্ত্রণাধীন পঞ্চায়েতগুলি দখল করছে তৃণমূল। কে জেলা সম্পাদক হবেন, তা নিয়ে আলোচনার সময় এটা নয়।’’ সিপিএমের দক্ষিণ ২৪ পরগনা জেলা সম্পাদকমণ্ডলীর এক সদস্য বলেন, ‘‘জেলা সম্পাদক বদল হতে আরও দুই থেকে তিন মাস সময় লাগবে। তবে বদল যে হবেই তা একপ্রকার নিশ্চিত। জেলা কমিটির প্রায় সকল সদস্যই শমীককে নতুন জেলা সম্পাদক হিসাবে চাইছেন।’’
স্বচ্ছ ভাবমূর্তির শমীক দলের সর্বস্তরে গ্রহণযোগ্য। সিপিএমনেতা শান্তিময় ভট্টাচার্যের মৃত্যুর পর তাঁকেই দক্ষিণ ২৪ পরগনার জেলা সম্পাদক করতে চেয়েছিলেন রাজ্য নেতৃত্ব। শমীক তখন সুজনকে ওই পদে বসানোর প্রস্তাব দিয়েছিলেন। মাঝেমধ্যেই কোমরের যন্ত্রণায় ভোগেন শমীক। তিনি ডায়বেটিকও। দলীয় নেতৃত্বের একাংশ মনে করছেন, শারীরিক কারণে হয়তো শমীক জেলা সম্পাদকের দায়িত্ব নিতে চাইছেন না।
গত বিধানসভা নির্বাচনে শমীককে মহেশতলা আসনে প্রার্থী করেছিল সিপিএম। তিনি জিততে পারেননি। দক্ষিণ ২৪ পরগনায় মাত্র দু’টি আসনে (যাদবপুর এবং কুলতলি) জিতেছে বামেরা। সিপিএমের রাজ্য নেতৃত্ব মনে করেন, বাকি আসনগুলিতে বাম-কংগ্রেস জোট পরাজিত হলেও প্রায় প্রতিটি আসনেই তৃণমূলের জয়ের ব্যবধান ২০১১ সালের বিধানসভা নির্বাচনের তুলনায় কমেছে। কিন্তু বিধানসভা ভোটের পরে দক্ষিণ ২৪ পরগনায় যে সব অঞ্চলে এখনও সিপিএমের প্রভাব রয়েছে, সেখানে বামেদের সংগঠনকে ভাঙতে তৎপর হয়েছে শাসকদল। সিপিএমের কয়েকজন জনপ্রতিনিধিকে দলে টেনে মথুরাপুরে একটি পঞ্চায়েত সমিতিও তৃণমূল দখল করেছে। সিপিএমের রাজ্য নেতৃত্বের মতে, দলকে চাঙ্গা করতে হলে এমন একজনকে জেলা সম্পাদক করতে হবে, যিনি গোটা জেলা চষে বেড়াতে পারবেন। দলের সর্বস্তরে তাঁর পরিচিতি এবং গ্রহণযোগ্যতা থাকবে। এই কাজে শমীককেই সবচেয়ে বেশি পছন্দ আলিমুদ্দিনের।